SKRIFTLIG FORESPØRGSEL E-3686/00

af Salvador Garriga Polledo (PPE-DE) til Kommissionen

(29. november 2000)

Om: Støtte til distribution af europæiske film

Den europæiske filmbranche har ikke i så høj grad brug for produktionsstøtte som for støtte til distribution og forevisning af film. Mens film fra Hollywood kommer til Europa på ensartede vilkår gennem 6-7 store distributionsselskaber, råder europæiske film ikke engang over en fælles distributionsstruktur i EU's medlemsstater.

Der findes ingen tværgående distributionsselskaber, som dækker hele EU's område, og der er derfor behov for en EU-politik, der omfatter lovgivningsmæssige foranstaltninger til støtte for europæiske film. Det er beklageligt, at 82 % af det europæiske biografrepertoire består af nordamerikanske film, mens andelen for tredive år siden var på 35 %, samtidig med at de europæiske film, der i dag når til USA, kun repræsenterer 1 % af markedet.

Mener Kommissionen på den baggrund, at den bør foreslå en EU-politik til støtte for distributionen af europæiske film for at rette op på de meget store skævheder i forhold til den nordamerikanske filmbranche, som skyldes, at der ikke er truffet passende foranstaltninger på filmdistributionsområdet?

Svar afgivet på Kommissionens vegne af Viviane Reding

(17. januar 2001)

Som svar på det ærede medlems forespørgsel kan Kommissionen oplyse, at den siden 1991 inden for rammerne af EF-programmerne MEDIA I (1991-1995) og MEDIA II (1996-2000) har ført en aktiv politik for støtte til distribution og forevisning af europæiske film uden for produktionslandet. Hensigten med denne støtte er både at forbedre udbredelsen af de europæiske film og deres rentabilitet og at støtte fælles strategier på det europæiske marked for distributører af disse film.

Under evalueringen af MEDIA I-programmet og midtvejsevalueringen af MEDIA II-programmet er det kommet tydeligt frem, at aktiviteterne i forbindelse med MEDIA-programmet har haft en positiv og strukturerende virkning, for så vidt angår både udbredelsen af europæiske film og den øgede risiko, som distributørerne har taget i deres reklamekampagner for europæiske film uden for produktionslandet.

Siden 1996 (dvs. siden MEDIA II-programmets ikrafttrædelse) er antallet af europæiske film, der er distribueret uden for produktionslandet, steget med 85 %, nemlig fra 246 film i 1996 til 457 i 1999. I denne periode er antallet af solgte billetter til disse film steget med 20 %, dvs. med mere end 20 mio. solgte billetter. Det skal bemærkes, at ud af de 457 film, der blev forevist i 1999, blev der givet finansiel støtte over MEDIA II-programmet til distribution af 287 film, dvs. 62 %. Der blev solgt over 40 mio. billetter til disse 287 film, hvilket svarer til over 90 % af de registrerede solgte billetter i 1999 til europæiske film, der blev forevist uden for produktionslandet.

EF's politik for støtte til filmindustrien, til tværnational distribution af filmene og til udbredelse af europæiske produktioner er i øvrigt blevet styrket med vedtagelsen af MEDIA Plus-programmet (2001-2005), der har et budget på 350 mio. EUR til aktioner til fordel for udvikling, distribution og salgsfremme (hvoraf 57,5 % alene skal gå til støtte til distribution af audiovisuelle produktioner), hvortil kommer 50 mio. EUR til faglige uddannelser.